Unde ajung despăgubirile pentru Roșia Montana. O firmă românească, acționar la Gabriel Resources
- Ionel Sclavone
- 8 martie 2024, 19:39
O firmă din Cluj Napoca, care se ocupă cu brokerajul bursier, a anunțat că deține peste un milion de acțiuni la compania canadiană Gabriel Resources care a dat în judecată Guvernul, în cazul exploatării de la Roșia Montană. În aceste condiții, firma de brokeraj va beneficia de o parte din despăgubirile plătite de statul român.
Roșia Montană reprezintă un cartof fierbinte pentru autoritățile române. Gabriel Resources, compania canadiană care a obținut licența de exploatare a minereului aurifer este pe cale să dea lovitura. Conform surselor guvernamentale, statul român va fi obligat să plătească despăgubiri, iar acestea nu sunt deloc mici.
Roșia Montană aduce profit unei firme clujene
Parte din despăgubirile pe care statul român le va plăti companiei Gabriel Resources vor ajunge la o firmă din Cluj Napoca. Astfel, procesul Roșia Montană va băga bani în conturile BRK Financial Group. Este vorba de o casă de brokeraj bursier care deține peste un milion de acțiuni emise de compania canadiană Gabriel Resources.
BRK a anunțat, cu puțin timp înainte de verdictul în acest caz, că deține un pachet de de acțiuni de 0,1% din totalul capitalului Gabriel Resources.
Aceste acțiuni au fost achiziționate de BRK Financial Group la un preț mediu de 0,39 dolari canadieni (CAD) pentru un titlu, la finalul anului trecut. În prezent, în contextul deciziei aflată în pronunțare, prețul s-a dublat. O acțiune la firma ce deține licența pentru Roșia Montană ajunge la 0,87 CAD/titlu.
Cine deține BRK Financial Group
BRK Financial Group deține 2.043.256 de warrants emise de Gabriel Resources. Fiecare warrant îi dă dreptul să cumpere o acțiune emisă la 0,645 CAD. Tranzacția trebuie să aibă loc înainte de 23 august 2024. Acest lucru va fi posivil cu conditia notificării companiei Gabriel Resources Ltd cu cel puțin 90 de zile înaine.
Dacă va subscrie și warrant-urile, BRK Financial Group va ajunge să dețină aproape 0,3% din Gabriel Resources, firma care deține Roșia Montană.
Acționariatul BRK Financial Group este unul dispersat și de tip listă. Comunicările oficiale recente de la Bursa de Valori au dezvăluit identitățile mai multor acționari. Între aceștia se află și Ileana Herling sau un fond de investiții administrat de SAI Atlas Asset Management, controlat de fostul bancher Liviu Arnăutu.
Roșia Montană, un cartof fierbinte pentru autorități
România așteaptă o decizie în procedura de arbitraj cu Gabriel Resources. Este vorba despre acționarul majoritar de la Roșia Montană Gold Corporation (RMGC), dezvoltatorul proiectului minier aurifer din Munții Apuseni. Procedura de arbitraj s-a desfășurat la Centrul Internațional de Reglementare a Disputelor privind Investițiile de pe lângă Banca Mondială (ICSID).
Valoarea totală actualizată a despăgubirilor solicitate legat de "proiectul minier aurifer de la Roșia Montană", se ridică la aproximativ 6,7 miliarde USD. Aceste informații au fost furnizate de Guvern, în baza datelor furnizate de Ministerul Finanțelor.
Potrivit ministrului Finanțelor, Marcel Boloș, investițiile făcute de Gold Corporation la Roșia Montană se ridică la 800 milioane - 1 miliard dolari.